વિજયભાઈના દાદા ગૌરીશંકર 1944માં સોળ વર્ષની વયે મુંબઈ આવીને વસ્યા. બ્રાહ્મણ જીવ. મુંબઈના કાલબાદેવીમાં આવેલા રામજી મંદિરે બેસે. ભજન-કીર્તન કરે અને બોલાવે તેને ત્યાં પૂજાપાઠ કરવા પહોંચે. આમાંથી પરિચયે વેપારી બન્યા. દીકરા ભોગીલાલને ભણાવીને ડોક્ટર બનાવ્યા. ભોગીલાલ દર્દીમાં દેવ જોનારા, પૈસાને બદલે પરમાર્થના પૂજક. એમના મોટા દીકરા વિજયભાઈ. વિજયભાઈ બાપની જેમ ડોક્ટર થયા અને 1973માં શિકાગો આવ્યા. 1975 સુધી વિજયભાઈ શિકાગો રહ્યા. આ પછી આવ્યા ઇન્ડિયાના રાજ્યના મનસ્ટરમાં. તેઓ મેરીલવિલ અને હોબાર્ટ વિસ્તારમાં. ચાર દશકાની એમની સેવાથી ખ્યાતિ પામ્યા છે. તેઓ પાંચ પાંચ હોસ્પિટલોમાં સેવા આપે છે. તેઓ હાર્ટના ખૂબ જાણીતા ડોક્ટર છે. સંખ્યાબંધ દર્દીઓને તેઓ મોતના મુખમાંથી પાછા લાવ્યા છે. વિના ઓળખાણે, માત્ર પહેલી જ મુલાકાતમાં દર્દીની જરૂરિયાત જોઈને તેમણે ફી જતી કરી હોય તેવા સેંકડો કિસ્સા છે. વધારામાં પોતાની પાસેના સેમ્પલની દવા પણ આપે. ખૂટે તો પોતાના પૈસે લાવીને આપે.